**Postali smo Ekošola in dobili zeleno zastavo**

V ponedeljek, 28. septembra 2020, je v Veliki dvorani Kongresnega centra Thermana Park Laško potekala Konferenca koordinatorjev programa Ekošole. V okviru konference je bilo naši šoli podeljeno najvišje priznanje za naše delo, to je **zelena zastava**, ki nam jo je uspelo pridobiti v le enem šolskem letu. Zelena zastava je prepoznavni znak in našo šolo uvršča v mednarodno družino programa Ekošola, ki se izvaja v 67-ih državah sveta.



Program Ekošole temelji na metodologiji 7 korakov, ki je primerljiv z okoljskim standardom kakovosti ISO 14001. Predstavlja postopek dela posamezne ustanove, da pridobi oziroma ohrani tako imenovano zeleno zastavo kot najvišje priznanje oziroma prepoznavni znak, da spada v mednarodni program Ekošola. V Sloveniji ga izvajajo od leta 1996  v okviru Društva DOVES – FEE Slovenia.

Poleg tega izjemnega dosežka je naša šola prejela še nagrado za projekt **Ekobranje za ekoživljenje** ter nagrado za projekt **Odpadkom dajemo novo življenje**.

Konference so se udeležili predavatelji, ki so spregovorili o pomenu varovanja okolja, posledicah onesnaževanja ter predstavili projekte za naslednje šolsko leto.

Več informacij o dogodku je na voljo prek naslednje povezave:

<https://ekosola.si/konferenca-koordinatorjev-letos-prvic-tudi-prek-spleta-na-novo-plapola-sest-novih-zelenih-zastav/>

Predstavljeni dosežki dokazujejo, da je delo učencev ter vseh zaposlenih na naši šoli zelo uspešno in da lahko z dobrim medsebojnim sodelovanjem veliko dosežemo.

Tudi v bodoče se bomo trudili izpolnjevati naloge Ekošole in z različnimi eko aktivnostmi prispevati k čim večjemu varovanju našega okolja.

Zapisali koordinatorici Ekošole Barbara Rebec Smrdel in Helena Pogorelc Škerlep

